CELEX: 62009TN0197
Language: el
Date: 2009-05-20 00:00:00
Title: Υπόθεση T-197/09: Προσφυγή της 20ής Μαΐου 2009 — Δημοκρατία της Σλοβενίας κατά Επιτροπής των Ευρωπαϊκών Κοινοτήτων

1.8.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 180/54
            
         Προσφυγή της 20ής Μαΐου 2009 — Δημοκρατία της Σλοβενίας κατά Επιτροπής των Ευρωπαϊκών Κοινοτήτων
   (Υπόθεση T-197/09)
   2009/C 180/101
   Γλώσσα διαδικασίας: η σλοβενική
   
      Διάδικοι
   
   
      Προσφεύγουσα: Δημοκρατία της Σλοβενίας (εκπρόσωπος: Ž. Cilenšek Bončina, μέλος του Νομικού Συμβουλίου του Κράτους)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση Ε(2009) 1945 (1) της Επιτροπής, της 19ης Μαρτίου 2009, περί εξαίρεσης από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων και στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ), καθόσον εξαιρεί ορισμένες δαπάνες που πραγματοποίησε η Σλοβενία,
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα,
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα της Δημοκρατία της Σλοβενίας.
            
         
      Ισχυρισμοί και κύρια επιχειρήματα
   
   Με την προσβαλλόμενη απόφαση, η Επιτροπή εξαίρεσε για τα οικονομικά έτη 2005 και 2006, λόγω ελλείψεων σε βασικούς ελέγχους, εσφαλμένης προσέγγισης και τεχνικής ελέγχου και ανεπαρκών μέσων, ορισμένες δαπάνες της Δημοκρατίας της Σλοβενίας από την κοινοτική χρηματοδότηση και διέταξε κατ’ αποκοπή δημοσιονομική διόρθωση 5 % για τις άμεσες ενισχύσεις, επικαλούμενη την εξέταση των εθνικών ελέγχων που διεξήγαγαν οι υπηρεσίες της, στο εν λόγω κράτος μέλος, τον Μάρτιο του 2005.
   Προς στήριξη των αιτημάτων της η προσφεύγουσα ισχυρίζεται ειδικότερα ότι η Επιτροπή:
   
               —
            
            
               λόγω εσφαλμένης εκτίμησης των πραγματικών περιστατικών, εφάρμοσε εσφαλμένα το άρθρο 15 του κανονισμού (ΕΚ) 2419/2001 (2) της Επιτροπής, και το άρθρο 23 του κανονισμού (ΕΚ)796/2004 (3), καθόσον διενήργησε πολύ αργά την εξέταση· επέλεξε προς τούτο μια μη τυπική περιοχή όπου εξέτασε προδήλως μικρούς αγρούς· για την εξέταση αυτή, δεν έλαβε υπόψη το διεθνές πρότυπο 530 και αδικαιολόγητα προσήψε στην προσφεύγουσα τη χρήση ως μέτρου σύγκρισης του προτύπου αυτού·
            
         
               —
            
            
               παραβίασε της αρχή της απαγόρευσης της άνισης μεταχείρισης των κρατών μελών, καθόσον διενήργησε την εξέταση των εθνικών ελέγχων εντός των άλλων κρατών μελών σε πολύ ευρύτερη βάση και συνεπώς με πιο αντιπροσωπευτικό δείγμα·
            
         
               —
            
            
               εφάρμοσε μια απόφαση, ήτοι τη δημοσιονομική διόρθωση του 5 %, η οποία, λόγω του περιορισμένου κινδύνου για το Ταμείο με δεδομένο το ύψος των χορηγηθέντων πόρων, είναι προδήλως δυσανάλογη σε σχέση με τη σοβαρότητα και το εύρος της διαπιστωθείσας παράβασης·
            
         
               —
            
            
               ενήργησε κατά παραβίαση των αρχών της καλής πίστης και της επιεικείας, καθόσον οι υπηρεσίες της δεν αμφισβήτησαν την ορθότητα των οδηγιών σχετικά με τη χρήση του ως άνω μέτρου σύγκρισης και, μέχρι το φθινόπωρο του 2005, δεν επέσυραν την προσοχή της προσφεύγουσας στα σχετικά προβλήματα.
            
         
      (1)  ΕΕ L 75, 21.3.2009, σ. 15.
   
      (2)  Κανονισμός (ΕΚ) 2419/2001 της Επιτροπής, της 11ης Δεκεμβρίου 2001, για τη θέσπιση λεπτομερών κανόνων εφαρμογής του ολοκληρωμένου συστήματος διαχείρισης και ελέγχου για ορισμένα καθεστώτα κοινοτικών ενισχύσεων που θεσπίστηκαν με τον κανονισμό (ΕΟΚ) 3508/92 (ΕΕ L 327 της 12.12.2001, σ. 11).
   
      (3)  Κανονισμός (ΕΚ)796/2004 της Επιτροπής, της 21ης Απριλίου 2004, σχετικά με τη θέσπιση λεπτομερών κανόνων για την εφαρμογή της πολλαπλής συμμόρφωσης, της διαφοροποίησης και του ολοκληρωμένου συστήματος διαχείρισης και ελέγχου που προβλέπονται στον κανονισμό (ΕΚ) 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (ΕΕ L 141 της 30.4.2004, σ. 18).